Sien choreogedig-drama op Vrystaat Kunstefees | Netwerk24
Deur Elretha Britz 25 Junie 2019 13:00
Dié kleurvolle vroue in die opvoering For colored girls who have considered Suicide when the Rainbow is Enuf, is van links Jessica Sithole, N’Kone Mametja, Mandisa Wiso, Otumile Molefe, Naledi Moalusi, Jolene Swartz en Palesa Motsokobi.Foto: Verskaf
Ntozake Shange, skrywer van die choreogedig-drama, is verlede jaar dood en daarom het die regisseur Marijda Kamper besluit om haar vanjaar met dié opvoering op die Vrystaat Kunstefees te huldig.
Sewe vroue se verhale word deur gedigte, dans, musiek en drama vertel, vroue met verskillende name, verskillende ouderdomme en agtergronde, maar wat almal dieselfde stryd voer.
Vanwaar die reënboog in die titel? mag jy vra. Die kleure word toegeken aan die karakters – Lady in Red, Lady in Blue, Lady in Orange, Yellow, Purple en Green, asook die uitsondering, Lady in Brown.
Shange was ’n feministiese aktivis vir die regte van swart vroue. Sy is as Paulette Williams in New Jersey, Amerika, gebore.
Nadat sy van haar eerste man geskei is, het sy verskeie kere selfdood probeer pleeg. Sy het egter deur haar woede en pyn gewerk, geleidelik haar innerlike krag herwin en ’n Afrika-naam aangeneem wat sy van vriende in Suid-Afrika gekry het.
Dit was vir die opvoeder en skrywer belangrik dat haar gedigte hul weg op ’n manier na gehore vind, maar sy het dit aan ander oorgelaat om ’n produksie daarvan te maak.
Shange het die gedigte in 1975 geskryf, tog het weinig in die 45 jaar sedertdien verander en is dit vandag nog net so relevant.
* 2 Julie om 14:30, 3 Julie om 17:00, 6 Julie om 10:00 in St. Andrew-skool se teater. R80, R40 (studente en skoliere) by Computicket.